



PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, DE DISCIPLINĂ ŞI IMUNITĂŢI
	
	               Bucureşti, 10 septembrie 2013

               PL-x 269/2013


AVIZ

asupra

proiectului de Lege pentru completarea Legii nr.53/2013 privind instituirea Zilei Limbii Române
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru completarea Legii nr.53/2013 privind instituirea Zilei Limbii Române, trimis cu adresa nr. PL-x 269 din 2 septembrie 2013, înregistrat cu nr.4c-11/946 din 3 septembrie 2013.
Proiectul de lege a fost adoptat de Senat în şedinţa din 26 iunie 2013, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat.
Proiectul de lege are ca obiect de reglementare completarea Legii nr.53/2013 privind instituirea Zilei Limbii Române cu un nou articol prin care se stabileşte în sarcina Ministerului Culturii atribuţia de a elabora normele metodologice de punere în aplicare a prevederilor legii.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 10 septembrie 2013.

Membrii Comisiei au examinat iniţiativa legislativă supusă avizării, expunerea de motive şi avizul favorabil cu observaţii şi propuneri al Consiliului Legislativ, aviz transmis prin adresa cu nr.347 din 29 aprilie 2013.

Guvernul României nu susţine adoptarea iniţiativei legislative, conform punctului de vedere transmis prin adresa cu nr.793 din 24 mai 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege întrucât Legea nr.53/2013 stabileşte acţiunile ce vor fi întreprinse pentru celebrarea zilei limbii române la alin. (1) al art. 2 şi la alineatele (2) şi (3) ale articolului 2 din lege, nefiind necesară detalierea acestor reglementări prin norme şi instrucţiuni de aplicare.
În raport de obiectul şi conţinutul reglementării, iniţiativa legislativă face parte din categoria legilor ordinare.

SECRETAR,

                     BOGDAN LIVIU CIUCĂ 
                CĂTĂLIN THEODOR NICOLESCU

Consilier parlamentar,

 Rodica Penescu
